पाएं अपने शहर की ताज़ा ख़बरें और फ्री ई-पेपरडाउनलोड करें
मेदिनीराय चिकित्सा महाविद्यालय अस्पताल (MMCH) के डेडीकेटेड कोविड हेल्थ सेंटर में कार्यरत महिला स्वास्थ्यकर्मी के साथ कोरोना संक्रमित मरीज के परिजन ने गुरुवार को दुर्व्यवहार और मारपीट की। इससे अक्रोशित डेडीकेटेड कोविड हेल्थ सेंटर में कार्यरत सभी स्वास्थ्यकर्मी कार्य को छोड़कर सिविल सर्जन कार्यालय पहुंचे और कार्यालय के बाहर धरना-प्रदर्शन पर बैठ गए। उन्होंने महिला स्वास्थ्यकर्मी के साथ मारपीट करने वाले मरीज के अटेंडेंट को हिरासत में लेने, डेडीकेटेड कोविड हेल्थ सेंटर के अंदर सशस्त्र पुलिस बल की तैनाती की मांग की। मौके पर पहुंचे कोविड 19 के नोडल पदाधिकारी सह उप विकास आयुक्त शेखर जमुआर के समझाने व आश्वासन मिलने के बाद स्वास्थ्यकर्मी काम पर वापस लौटे।
मौके पर सह उप विकास आयुक्त शेखर जमुआर के साथ सदर एसडीओ राजेश कुमार शाह और शहर थाना प्रभारी अरुण कुमार महथा भी थे। उन्होंने अक्रोशित स्वास्थ्यकर्मियों को समझाने का प्रयास किया। शहर थाना प्रभारी अरुण कुमार महथा ने कहा कि कोरोना संक्रमित मरीज के निधन पर उनके परिजनों का अक्रोशित होना स्वाभाविक है। इसके लिए सभी को अपने को नियंत्रित रखने की जरूरत है। इस पर सभी स्वास्थ्यकर्मी और अक्रोशित हो गए। उन्होंने कहा कि विपरीत परिस्थिति में सभी स्वास्थ्य कर्मी कोरोना संक्रमितों के इलाज में लगे हुए हैं। हमारा भी अपना घर परिवार है। बावजूद इसके सभी अपने कार्य के प्रति जवाबदेही का बखूबी निर्वहन कर रहे हैं। ऐसे में मरीज के अटेंडेंट द्वारा कभी ऑक्सीजन तो कभी रेगुलेटर और कभी दवा के लिए अनावश्यक रूप से दुर्व्यवहार किया जाता है। मना करने पर हाथापाई की जाती है और मारने की धमकी तक दी जाती है। वहां पर तैनात पुलिस के जवान भी मदद नहीं करते हैं। ऐसे में कार्य पर लौटना संभव नहीं है।
इस पर उप विकास आयुक्त शेखर जमुआर ने कोविड वार्ड के अंदर सशस्त्र बल को तैनात करने, ड्यूटी पर तैनात पुलिस बल के जवानों पर कारवाई करने, कोविड वार्ड में मरीज के परिजन के प्रवेश को नियंत्रित करने, ऑक्सीजन सिलेंडर के रेगुलेटर का उपलब्धता सुनिश्चित करने का आश्वासन दिया। इसके बाद सभी स्वास्थ्य कर्मी अपने काम पर वापस लौटे। मौके पर प्रभारी सिविल सर्जन डॉ. अनिल कुमार श्रीवास्तव, डॉ. आरके रंजन, डॉ. अनूप कुमार, डीपीएम दीपक कुमार गुप्ता समेत सभी स्वास्थ्य कर्मी मौजूद थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn